Slegs Engelse polisieverklarings sal slagoffers ontmoedigArgieffoto bloot ter illustrasie. (Foto: SAPD) ŉ Versuim om slagoffers toe te laat om polisieverklarings in hul moedertaal af te lê, sal nie net hul waardigheid aantas nie, maar dié slagoffers ook ontmoedig om na vore te kom om misdaad aan te meld. Só het Okkie Terblanche, die DA se woordvoerder oor polisie in die Wes-Kaap gesê, ná berigte dat die Wes-Kaapse polisiebestuur opdrag gegee het dat alle A1-verklarings slegs in Engels afgelê moet word. Dít is gewoonlik die eerste verklaring wat by die polisie afgelê word om ŉ saak aanhangig te maak. Terblanche sê die party het reeds aan die nasionale polisiekommissaris én die provinsiale kommissaris geskryf om skriftelik te bevestig dat hierdie praktyk nie toegelaat sal word om te gebeur nie, asook dat slagoffers wat inkom om misdade aan te meld met die respek en waardigheid wat hulle verdien, behandel sal word. “Gegewe dat Suid-Afrika 12 amptelike tale het, maak hierdie belaglike besluit dit duidelik dat die SAPD nie daarin belangstel om die gemeenskap na behore te dien nie. “Die Grondwet vereis dat die nasionale of enige provinsiale regering minstens twee amptelike tale moet gebruik, met inagneming van die taalgebruik, koste, voorkeur van die bevolking en balans van behoeftes. Die SAPD, synde aanvullend tot die nasionale regering, verontagsaam die bepalings van die Grondwet blatant deur te weier om ander amptelike tale te erken.” Terblanche sê voorts dat in ŉ provinsie waar Afrikaans, Engels, Xhosa en baie ander tale prominent gebruik word, is dit ŉ algehele skending van slagoffers se regte wanneer misdade slegs in een taal aangemeld mag word. Maroela Media het vroeër berig dat ŉ verklaring – wat in die eerste plek weens swak of gebrekkige taalgebruik onakkuraat afgeneem word – jou later in ŉ hof moontlik in groot moeilikheid kan laat beland. Die vakbond Solidariteit het sy regspan opdrag gegee om die kwessie verder te ondersoek.